
Berjenige,  weiclier  ein  Fieber  zu  beilen  unternimmt,  ohne  die  Natur 
der  jetzt  herrschenden  epidemischen  Constitution  zukennen, 
ist  nichts  weiter,  ais  ein  Quacksalber ,  und  verdient  ais  eine 
Pest  aus  der  burgerlichen  Gesellschaft  verbannt  zu  werden. 

Vir  venerande! 


Censohrine  dilectissime  l 


Dissertationem  hanc  inauguralem  medicam 
in  lucem  mittens ,  studiis  valedico  academi- 
cis ,  et  novam  quasi  epocham  vitae  meae  in¬ 
gredior.  Hucusque  autem  peractae  momenta 
animo  pervolvens,  liberalis  Tuae  erga  me 
benevolentiae  et  amoris  documenta  adeo 
grata  memoria  quotidie  mecum  repeto,  ut 
summo  nunc  gaudio  opportunitatem  non  ar¬ 
ripere  nequeam ,  Te  eximium  meum  fauto¬ 
rem  publice  agnoscendi ,  colendique.  Tua 


vero  singularis  erga  me  benignitas  ac  pro¬ 
pensio,  Tuus  scientiarum  amor  fervidus, 
mihi  abunde  cognitus  dulci  me  mulcent  spe, 
benevolo  ac  sereno  vultu  Te  tenellas  hasce 
primitias  literarias  excepturum. 

Vale  et  Fave 

«levtuetlssimo  consobrino 

Auctori. 


Pr  aefatio. 


uum  ferreus  sit  legum  academicarum  ordo,  ut  qui¬ 
libet  candidatorum,  ad  doctoratus  lauream  adspirans, 
etiamsi  inexercitatus,  ut  ultimo  exsolvatur  officio,  auc¬ 
toris  personam  agat,  non  est,  quod  ejusdem  munus 
obire  erubescam.  Doctrinae  vero  omnino  gravis,  me¬ 
dicorum  rationalium  in  statuenda  diagnosi',  prognosi 
et  therapia  attentione  dignissimae,  imo  inevitabilis, 
ast  proh  dolor!  nostris  in  temporibus  adhuc  sat  ne- 

glectae  —  constitutionis  nempe  annuae  brevem  ac  suc¬ 
cinctum  conspectum  exarandum  suscepi.  Haec  doctri¬ 
na,  quae  Hippocratem,  assiduum  et  fere  vix  fallen¬ 
dum  naturae  observatorem  ,  auctorem  agnoscit ,  a 
Baglivio,  Ballonio,  Sydenliamo,  Huxhamo, 

Grantio  ,  Stollio,  van  Swietenio,  Wilt- 

mann,  Kletten,  Haeberl  aliisve  magis  exculta 


fuit.  Verumvero  opusculo  ad  finem  perducto  demum 
intellexi,  ne  eligendis  quidem  et  in  unum  congeren¬ 
dis,  quae  in  vastis  operibus  circa  hanc  doctrinam  ex¬ 
stant,  praesidiis,  uti  in  votis  esset,  vires  pusillas  meas 
suffecisse,  quod  eheu!  profunde  lugeo. 

Introductio. 

-®-  ragilis  terrae  prosapies ,  genus  humanum ,  varium  rato 
tempore  vitae  tenorem  contrahens ,  duplici  influxuum  noci- 
ferorum  serie  infestatur.  Una,  magis  accidentalis,  nonnisi 
singulorum  hominum  vitae  insidiatur,  eamque  a  sanitatis, 
terminis  detrudit;  exsurgunt  inde  morbi  sic  dicti  solitarii 
(sporadici).  Altera,  variis  vitae  mundanae  metamorphosi¬ 
bus,  variis  utpote  revolutionibus  cosmico -telluricis,  aerem 
atmosphaericum  qua  vehiculum  agnoscentibus,  extricata,  plu- 
res  mortalium  et  saepe  permultos  adoritur ,  communibus¬ 
que  calamitatibus  adfligit 5  morbi  inde  nati  pandemii  audiunt. 

Complexus  rerum  et  conditionum  in  aere  atmospliae- 
rico  delitescentium  et  morbis  pandemicis  occasionem  lar¬ 
gientium  constitutio  pandemia  audit. 

Constitutio  pandemia ,  prout  ad  spatium  vel  ad  tem¬ 
pus  refertur,  iterum  in  epidemiam  et  endemiam  distingui¬ 
tur.  Prior  causis  communibus  per  provincias ,  regiones  ac 
urbes  expansis,  non  persistentibus,  ideo  variabilibus  gene¬ 
rata  pro  diverso  iterum,  quo  durat,  temporis  spatio  et  pro 
diversa  conditione,  in  stationariam ,  annuam ,  intercurren¬ 
tem,  menstruam,  et  diurnam  discedit.  Posterior  illa  atmo- 
sphaerae  vis  est  morbifera,  quae  effectum  sistit  causarum 
domesticarum,  i.  e.  a  certis  circumstantiis  localibus  pen¬ 
dentium,  certisque  locis  ac  regionibus  adligatarum,  ideo- 
que  fixarum  et  perstantium,  utut  quandoque  in  actione  sua 
impeditarum. 

Mihi  in  sequentibus  de  constitutione  annua  sermo  erit. 

De  constitutione  annua* 

§•  i- 

Aer  atmosphaericus  summus  vitae  organicae  guber¬ 
nator.  Enimvero  conservationem  sui  corpora  omnia  orga¬ 
nica  hoc  vitae  vehiculo  ita  instituunt,  ut  ejus  partem  in 
producendam  et  reproducendam  materiam  organicam  con¬ 
vertant,  aliis  autem  proprietatibus  atmosphaerae :  luce,  ca¬ 
lore,  principio  electrico  etc.  nervorum  et  sensuum  aciem 
exerceant.  Hoc  tamen  fluidum  vivificans  ob  praepotentem 
vim  siderum  in  terram  nostram,  quemadmodum  propter 
continuum  influxum  processuum  magneticorum  et  galvani- 
corum  subterraneorum,  nec  non  aquarum  et  vegetationis 
organicae  in  ejus  constitutionem,  multas  vicissitudines  et 
proin  vitae  organicae  tenorem  ac  temperiem  multifarias  al- 
terationes  pati,  pro  comperta  re  polliceri  licet. 

Missis  omnibus  reliquis "  nonnisi ,  quae  ex  anni  tem¬ 
poribus  scaturiunt  vicissitudines  ,  in  aere  atmosphaerico 
patentes  ,  et  quae  inde  exsurgunt  vitae  alteratae  manife¬ 
stationes,  nostram  exercebunt  attentionem. 

§.  2. 

Repetitae  ab  Hippocrate  ad  nostra  usque  tempora 
observationes  ,  utilissimam  hanc  in  exercenda  arte  medica 
doctrinam  confirmarunt,  a  manifestis  nempe  aeris  qualita¬ 
tibus  corpora  humana  variis  anni  partibus  varie  affici,  at¬ 
que  in  hos  vel  illos  morbos  procliviora  reddi.  Quis  enim 
nescit,  verno  tempore  homines  pleuritidi  maxime  obnoxios 
esse^  augusto  mense  choleram  praeprimis  observari,  dysen¬ 
teriam  autumno  dominari?  ita  quoque  febrium,  hac  illave 
anni  parte  humana  corpora  infestantium,  alia  atque  alia  in¬ 
doles,  cujus  ratio  sufficiens  in  aere,  corpora  animalia  am¬ 
biente,  compagem  solidorum  et  crasin  fluidorum  mutante 
evidenter  posita  est.  Id  tamen  non  ita  intelligendum  est, 
ac  si  morbi  hi  non  etiam  alio  anni  tempore  compareant, 
ut  etiam  verno  tempore  dysenteria  laborantem  aegrum,  at- 

que  fervida  aestate  pleuriticum  reperias ;  at  de  pluribus  una 
decumbentibus  aegris  eam  legem  valere,  observationibus 
comprobatum  est.  Qui  autem  huc  atque  illuc  exleges  oc¬ 
currunt  aegri,  a  priva  potius  corporum  ,  quam  generali 
tempestatum  constitutione  dependent. 

Praeterea  non  sicco  pede  praetereunda  est  observa¬ 
tio,  haec  quidem,  ad  certa  quoque  anni  tempora  adstrictas 
esse  morborum  exacerbationes.  Silent  enim  morbi ,  licet 
non  plurimi,  qui  hominem  exercuerunt,  certis  anni  tem¬ 
poribus,  aut  saltem  his  adeo  se  praebent  mansuetos,  ut 
homo  jam  morbo  suo  penitus  vacare  videatur,  quem  alio 
anni  tempore  crudeliter  experturus  est.  Torquet  cum  mi¬ 
ra  constantia  arthritis  legitima  sibi  subditos  adulta  hieme 
primoque  vere.  Omnes  propemodum  nervorum  morbi  diu¬ 
turni  vere  facile  recrudescunt.  Ver  adultum  calidumque 
sanguinis  profluvia  revocat  Autumno  tabidi,  quos  aestas 
refecit  et  paulo  recreavit,  iterum  vehementius  laborant  et, 
viribus  interdum  sat  illico  confectis,  celeri  gradu  ad  ex¬ 
tremam  perducuntur  rerum  humanarum  lineam.  Quae  ob¬ 
servatio,  quam  utilissima  sit  prudenti  medico,  vix  dicere 
attinet.  Si  hostem  e  longinquo  prospicit  medicus,  eos  cer¬ 
te,  qui  ejus  justum  metum  habere  debent,  optimis  consi¬ 
liis  munire  poterit ,  salutique  eorum  ita  consulere ,  ut  a 
morbo  suo  vel  immunes  sal  vique  maneant,  vel  si  hoc  mi¬ 
nus  praestandum  fuerit,  aut  prorsus  fieri  nequeat,  mor¬ 
bum  suum  tamen  multo  benigniorem  experiantur. 

§•  3. 

Terra  nostra  non  tantum  circa  axin  suam  quotidie 
rotatur,  et  sic  dierum  et  noctium  vicissitudinibus  ansam 
praebet,  sed  etiam  cursum  circa  solem  sub  peculiari  circa 
eum  situ  et  motu  quotannis  absolvit.  Enimvero  natura,  si¬ 
ve  potius  naturae  summus  auctor  et  conditor  eum  telluri 
ad  ejus  axin  positum  eumque  circa  solem  motum  dedit  et 
definivit,  ut  diversis  et  jlegitime  sese  excipientibus  anni 
temporibus  orbis  terrarum  habitabilis  fieret.  Sine  hoc  anni 
temporum  ordine  inhospitalis  fuisset  orbis  terrarum  et  vix 

per  exigua  temporis  spatia  habitabilis ,  quum  in  telluris 
regionibus,  soli  semper  adversis,  vim  vitae  mox  consum- 
sisset  immanis  pepetuusque  solis  ardor,  in  iis  autem  re¬ 
gionibus  ,  quas  sibi  aversas  sol  numquam  illustraret ,  gelu 
horridum  perpetuumque  flammam  vitalem  mox  exstinctu¬ 
rum  fuisset.  Unde  mirum  non  est ,  perpetuam  et  constan- 

% 

tissimam  observationem  medicos  docuisse ,  anni  tempora, 
legitime  ratione  tempestatis  decurrentia  et  sese  excipientia; 
summam  naturae  in  genus  humanum  esse  benevolentiam, 
ita  ut  cum  paucioribus  morbis  iisque  bonae  indolis  con¬ 
flictetur,  sub  contraria  autem  anni  temporum  et  tempesta¬ 
tis  conditione  longe  plurimos  experiatur  eosque  valde  exi¬ 
tiales. 

§.4. 

Patet  ex  ante  dictis,  anni  tempora  secundum  aeter¬ 
nas  naturae  leges  sese  excipere,  eorum  que  quodque ,  sua 
tempestate  distinctum,  statis  periodis  redire.  Est  igitur  ho¬ 
rum  anni  temporum  certus  aliquis  ordo,  certa  aliqua  suc¬ 
cessio,  a  natura  terrae  circa  solem  cursu  definita.  Qui  al¬ 
terius  anni  temporis  in  alterum  transitus  cum  mutationi¬ 
bus  utique,  maxime  circa  aerem  et  tempestatem  et  quidem 
caloris  et  frigoris,  siccitatis  et  humiditatis,  principii  elec¬ 
trici  et  aliarum  circumstantiarum  nedum  sat  cognitarum 
rationes  conjunctus  est.  Quum  tamen  hic  transitus  non  su¬ 
bito,  sed  paulatim  fiat,  satis  elucet,  naturam  omnia  corpo¬ 
ra  viventia,  plantas,  bruta  hominesque  a  subitaneis  tem¬ 
pestatis  mutationibus  et  vicissitudinibus  ipsis  infestis  et  fa¬ 
cile  nocituris  avertere  voluisse.  Hinc  fit,  ut  homines  om¬ 
nino  sani  suetis  illis  tempestatis  mutationibus ,  quas  anni 
tempora  legitime  afferunt,  minime  laedantur. 

Quid?  quod,  si  effectum  spectemus,  quem  in  hominis 
valetudinem  anni  tempora  generatim  exerceant,  praesidio 
esse  consuevit  subsequeris  anni  tempus ,  si  praegressum 
mali  quid  natura  sua  portenderit.  Hiemalis  rigor  et  torpor 
grato  veris  tepore  solvitur;  veris  mutabilitas  homini  ca- 
tarrhis  et  rheumatismis  molesta,  constante  aestatis  calore 

emendatur.  Autumnus,  ob  tempestatis  vicissitudines  mor¬ 
borum  feracissimus ,  si  quando  aestatis  ratione  tempesta¬ 
tis  constantiae,  satis  aemulus  fuerit,  hominis  valetudini 
minime  insidias  struit,  hominem  potius  ad  hiherna  frigora 
eaque  serena  et  non  nimis  acria  praeparat. 

§.  5. 

Ex  his  omnibus  colligitur,  morborum  occasiones  ex 
legitima  anni  temporum  successione  infirmis  tantum  cor¬ 
poribus  plerumque  enasci,  aut  et  robustis,  ad  cavendas 
aeris  injurias  minus  cautis.  Enimvero ,  quum  infirmorum 
corporum  non  minima  pars  sit,  et  vel  prudentissimus  er¬ 
rorem  non  semper  evitet,  sub  legitimo  etiam  anni  tempo¬ 
rum  decursu  justaque  successione  homines  aegrotare  so- 
lenne  est,  morbis  quidem,  quos  singula  anni  tempora  fere 
proprios  habent  :  unde  ab  antiquissimis  temporibus  morbos 
medici  in  autumnales ,  hiemales ?  vernales  aestivosque  par¬ 
tiri  consueverunt 5  unde  etiam  quatuor  febres  cardinales, 
quatuor  anni  temporibus  correspondentes ,  statuebantur: 
febris  inflammatoria,  febris  nervosa  et  intermittens ,  febris 
biliosa  et  pituitosa ,  ad  quas  innumerae  aliae  febres,  externa 
specie  maxime  dispares,  et  in  diversis  autoribus  diversis 
insignitae  nominibus  facili  reducuntur  negotio. 

§.  6. 

Verumvero  non  semper  morborum,  ex  vicissitudini¬ 
bus  anni  temporum  propullulantium,  eadem  deprehenditur 
indoles  ac  dignitas.  Sunt  enim  alii,  qui  sub  legitima  anni 
temporum  successione  nonnisi  homines  infirmos  vel  etiam 
robustos,  ast  consentaneum  regimen  diaeteticum  spernen¬ 
tes  infestant  ^  hi  sporadice  grassari  dicuntur.  Quodsi  vero 
anni  tempora  tempestatis  inconstantia,  magnis  et  subitaneis 
ejus  mutationibus  denotantur,  vel  si,  ut  hinc  inde  fieri  so¬ 
let,  tempestas  aliqua,  minime  ad  unum  anni  tempus  ad- 
stricta,  plurimam  potius  anni  partem  occupat,  tunc  mala 
haec  anni  constitutio  morborum  cum  charactere  vere  epide¬ 
mico  incedentium  ferax  evadit. 

*  ■  '  ■  •  -•  t  :  ■  •  •  --  -  •. -  i  —  ...  ... 

Complexus  vicissitudinum,  in  aere  atmosphaerico  de¬ 
litescentium  ,  quales  anni  tempora  successive  sese  excipien¬ 
tia  producunt,  quaeque  morbis  sic  dictis  annuis  occasionem 
largiuntur,  medicis  sub  nomine  constitutionis  annuae  venit; 
quae  iterum  pro  quatuor  diversis  anni  temporibus  in  verna¬ 
lem ,  aestivam y  autumnalem  et  hiemalem  discedit. 

§.  7. 

At  quanam  lege  morbi  annui,  quae  nempe  ab  annua¬ 
rum  tempestatum  mutationibus  oriuntur,  se  invicem  exci¬ 
piant,  longa  tantum  annorum  serie  a  medicis,  in  observan¬ 
do  attentissimis,  potuit  observari.  Certe  enim  aeris  atmos- 
phaerici  quoad  lucem,  calorem  et  frigus,  siccitatem  et  hu- 
miditatem  ,  densitatem  et  tenuitatem ,  ventos  et  electricita- 
tem  conditiones,  quae  cum  certis  anni  temporibus  periodice 
recurrere,  certumque  eorum  stadium  explere  solent,  vel  ut 
Sydenhamus  ait,  variae  anni  temporum  crases,  certas  va¬ 
lent  diatheses  organismo  inducere,  et  ubi  causae  occasiona- 
les  simul  egerint,  morbos  annuos  intendere  et  evolvere. 

§•  8. 

Nunc  tandem  ad  delineandas,  quae  singulis  anni  tem¬ 
poribus  competunt,  constitutiones  devenio.  Sed  quum  sin¬ 
gula  anni  tempora  non  adeo  strictis  a  se  invicem  sepiantur 
limitibus,  sed  unum  successive  in  alterum  transeat,  quum, 
quae  adulto  aliquo  anni  tempore  solennis  est  tempestas,  non 
per  omne  hujus  curriculum  vigeat,  in  depingendis  singulis 
constitutionibus  annuis  initia,  acmen  et  fines  distinguere 
oportebit.  Singula  anni  tempora  peculiares  revera  diatheses 
agnoscere,  initiantia  et  terminantia  ex  praecedentibus  et 
subsequentibus  indolem  suam  participare,  non  est,  qui  igno¬ 
ret.  Etenim  morbi,  hieme  emoriente  et  primo  vere  in  con¬ 
spectum  prodeuntes,  indolem  prae  se  ferunt  hiemalium,  si- 
cuti  primo  autumno  exsurgentes  aestivorum  indolem  aemu¬ 
lantur.  In  singulis  anni  temporum  constitutionibus  illustran¬ 
dis,  communem  potius  morborum  indolem  ejusque  causas 
exponendo,  quam  morborum  species  fusius  depingendo  bre¬ 
vitati  studebo.  Quo  opere  absoluto ,  causarum  constitutio- 

fiem  annuam  modificantium  mentionem  ,  generalia  quaedam 
prognostica  et  therapeutica  subjungere  e  re  quoque  erit. 

€oii§titutio  vernalis* 

Autumnus  longe  periculosissimus,  ver  autem  saluberrimum. 

Ilipp.  Aphoris.  IX. 

Vere  quidem  insaniae,  et  melancholiae,  et  epilepsiae,  et  san¬ 
guinis  fluxus ,|et  anginae,  et  destillationes,  et  raucedines,  et  tusses, 
et  leprae,  et  lichenes,  et  vitiligines,  et  efflorescendae  ulcerosae  plu¬ 
rimae,  et  tubercula,  et  arthritides. 

Ejusd .  Aph.  XX. 

§• 9-  . 

Tempus  vernale,  quod  nobis  in  locis  non  nimis  elatis 
a  degelatione  soli  incipit,  in  incunabulis  suis  constitutionem 
magis  hiemalem,  ast  non  constantem  prae  se  fert,  in  pro¬ 
gressu  grata  tempestate  superbiens  ,  tandem  constitutionis 
aestivae  fit  aemulum.  Ver  igitur  primum  propter  aeris  aspe¬ 
ritatem  subitasque  ejus  vicissitudines ,  moto  hinc  inde  calore 
praematuro ,  organismis  praeprimis  infirmis  non  nocere  non 
potest.  Hiems  enim  reparandis  humoribus  nutritionique  pro¬ 
movendae  destinata  corpus  effecit  vegetum  et  succis  sangui¬ 
neque  opimum.  Hic  veris  calore  expansus  turget,  vasa,  in 
quibus  circulat,  exstimulat  et  versus  cutem  et  membranas 
mucosas ,  praeprimis  viarum  respiratoriarum  rapidiori  fer¬ 
tur  impetu.  Quae  organa ,  quum  tunc  temporis  maxime  fun¬ 
gantur,  non  mirum,  cur  tempestatis  vicissitudinibus  subita¬ 
neis  auxiliantibus  ex  horum  organorum  functione  perturbata 
morbi  adeo  frequentes  exsurgunt.  Causat  igitur  turgor  ma¬ 
jor  humorum,  praecipue  seri  et  muci  et  materierum  durante 
hieme  non  sat  excretarum  morbos  catarrhales,  praecipue  ae¬ 
riarum  viarum  ,  gastricos ,  rheumaticos ,  exanthematicos , 
ultimos  saepe  periculosos,  eruptiones  arthriticas,  conge¬ 
stiones  sanguinis  prae  ceteris  cerebrales,  unde  apoplexia 
vernalis  et  profluvia  sanguinis.  Quorum  morborum  per 
crises  legitimas  solutioni ,  quum  tempestas  hujus  anni  tem- 

poris  minime  faveat,  facile  concipitur,  cur  pseudocrises  et 
proin  morbi  posthumi  adeo  sint  frequentes,  cur  character 
adynamicus  saepe  saepius  evolvatur.  Fervorem  tempestate 
geniali  systemati  sanguifero  communicatum  pulmones,  si 
antehac  plithiseos  germina  in  se  reconderint,  sine  nova  in¬ 
flammatione  ulcerumque  vehementissiina  irritatione  prorsus 
ferre  nequeunt.  Hinc  fit,  ut  plurima  pars  phthisicorum  hieme 
fors  refectorum  tempore  vernali  supremam  obeat  diem.  In  hoc 
quoque  tempus  febres  incidunt  intermittentes,  tertianae  ple¬ 
rumque,  epidemice  hinc  inde  grassantes,  quae  indolis  ut  plu¬ 
rimum  inflammatoriae  judicatu  faciliores  sunt,  ac  autumnales. 

Ver  adultum  aestati  finitimum  tempestatis  vicissitudi¬ 
nibus,  quae  in  primo  vere  adesse  solent,  non  adeo  excedit, 
caloreque  nondum  nimio  sed  moderato  potius  gratum  est- 
Moderata  illa  inter  calidum  et  frigidum,  humidum  et  sic- 
cum  veris  maxime  adulti  temperies  corporis  nostri  humores 
blando  expandit  calore ,  fibrasque  partium  solidarum  mode¬ 
rata  sua  humiditate  modice  relaxat ,  adeoque  motum  sangui¬ 
nis  progressivum ,  se  -  et  excretiones ,  praesertim  vero  in¬ 
sensibilem  illam  seri  perspirationem  mirum  in  modum  adju¬ 
vat.  In  puerili  aetate  primaque  adolescentia  perficiendo  cor¬ 
pori  per  laetum  incrementum  debitumque  robur  imprimis 
tempore  vernali  natura  studet.  Hinc  ex  hac  veris  tempestate 
certe  saluberrima,  si  eandem  aestas  continuat,  nonnisi  op¬ 
tima  quaeque  sanis  aegrotisque  augurari  licet.  Inde  explica¬ 
bis,  cur  morbi  chronici,  qui  alio  anni  tempore  omnibus  ar¬ 
tis  conaminibus  fortissime  restiterant ,  tempore  vernali  eva¬ 
nescant,  vel  saltem  emendentur,  cur  morbi,  vere  adulto, 
crisibus  soiemnibus  et  legitimis  utplurimum  judicentur.  Di- 
^versi  morbi  chronici:  paralyses,  epilepsiae,  convulsiones, 
melancholia,  fatuitas,  infarctus,  scrophulae ,  chlorosis, 
rheumatalgia  aliique  per  febres  modice  inflammatorias  sa¬ 
nari  dicuntur.  Quod  si  fit,  veris  adulti  et  primae  aestatis  ad¬ 
miniculo  potissimum  contingit.  Hinc  etiam  effectum  saluti¬ 
ferum,  quem  thermarum  usus  post  se  trahit,  pro  magna 
parte  constitutioni  vernali  aestivaeque  primordiis  adscribes, 

quum  thermarum  usum  tempore  autumnali  institutum  non 
solum  non  levamen,  sed  potius  gravamen  morbi  adferre 
constet. 

Eliamsi  veris  calor  minime  corpus  debilitat,  et  cerebro 
imprimis  nervisque  amicus  est,  tamen,  si  nervi  natura  debi¬ 
les  et  justo  sensiliores  sint,  et  simul  sanguinis  turgore  fre- 
quentiorique  ejus  motu  irritentur,  facile  in  spasmos  abri¬ 
piuntur.  Quum  enim  tempore  vernali  corpus  organicum  ad 
altiorem  evehatur  vegetationis  gradum,  et  simul  eo  tempore 
auctus  oriatur  nisus,  nociva  e  corpore  eliminandi,  motus 
vitae  sensiferae  morbosi,  dispositione  favente,  in  scenam 
prodeant  necesse  est;  hinc  hypochondria,  hysteria,  melan¬ 
cholia,  mania,  chorea  St.  Viti  et  epilepsia  tempore  vernali 
vel  primum  evolvuntur,  vel  saltem  exacerbantur,  quorum 
morborum  hoc  annni  tempore  hinc  inde  per  salutaria  san¬ 
guinis  profluvia  et  eruptiones  cutaneas  medela  adfertur. 


Constitutio  aestiva* 


Aestate  autem  et  horum  nonnulli,  (vernalium  morborum)  et 
febres  continuae,  et  ardentes,  et  tertianae  plurimae,  et  vomitiones, 
et  alvi  fluxus,  et  oplithalmiae,  et  aurium  dolores,  et  oris  exulcera¬ 
tiones,  et  putredines  genitalium,  et  sudamina. 

Hipp .  Aph.  xxr. 


§•  10. 

Aestas  prima,  a  veris  adulti  et  emorientis  constitutione 
vix  abludens,  sanitati  valdopere  quadrat,  a  progrediente  vero 
aestate  vita  omnis  sensifera  et  reproductiva  manifestas  ex¬ 
peritur  vicissitudines.  Tempestas  enim  aestiva,  calore  et 
luce  nimia  denotata,  corpora  viribus  exsolvit,  atque  impri¬ 
mis  vim  cerebri  nervorumque  debilitat,  ita  quidem,  ut  ad 
motus  segnes  se  praestent  musculi,  qui  voluntatis  jussa  ex¬ 
sequuntur,  mens  torpeat,  caput  obnubiletur  et  sensus, 
quos  externos  dicere  consuevimus,  hebetentur 5  auditus 
maxime  obtunditur ,  aere  etiam  propter  humiditatem  minus 
elateris  habente.  Aestate  provecta  materies  organica  facile 
expanditur,  fibra  omnis  mollescit  et  languet,  sudor  pellitur 

2 


18 


et  alvus  laxatur,  latex  sanguinolentus  crassamento  suo  spo¬ 
liatur,  et  in  venosam  deficit  indolem  et  ita  destructione  glo¬ 
bulorum  sanguineorum  et  fibrinae  et  adaucta  seri  copia  ad 
resolutionem ,  putredinem  disponitur.  Ita  constitutus  san¬ 
guis  naturali  nisu  ad  systema  venae  portarum  et  organa  bi¬ 
lifera  majori  mole  vellitur ,  oriturque  corporis  constitutio , 
quam  biliosam  numcupamus. 

Quapropter  mortales  tunc  temporis  a  morbis  biliosis 
infestari,  vix  mirum  habebitur.  Etenim  si  sueto  fit  naturae 
ordine,  ut  sub  aestate  fervidiori  constitutio  biliosa  princi¬ 
patum  teneat,  haec  non  solum  suos  propriosque  morbos, 
febres  quidem  biliosas  in  scenam  producet,  sed  etiam 
multifariis  aegritudinibus,  specie  et  forma  mirum  quantum 
diversis,  hominum  saluti  insidiabitur.  Prodeunt,  morbo  bi¬ 
lioso  stationario ,  praeter  febres  evidenter  biliosas  omne- 
que  morborum  genus  bile  exasperatum,  affectiones  morbo¬ 
sae  plurimae,  sede  formaque  diversissimae,  ut  vix  ex  com¬ 
muni  aliqua  causa  repeti  posse  videantur ,  quae  tamen  nil 
sunt,  nisi  tot  unius  ejusdemque  morbi  biliosi  larvae  et 
umbrae,  una  eademque  morbi  biliosi  curatione  et  detegen¬ 
dae  et  fugandae.  Sic  Haeberl  classicae  de  febribus  annuis 
monograpliiae,  Sto  Ili  i  ingenium  spirantis  auctor  varios 
adfectionum  lusus  in  febre  aestiva  observavit.  Secundum 
eum  ferocissima  deliria,  lippitudines,  tubercula  ad  aures, 
dentium  dolores ;  strumae ,  anginae ,  peripneumoniae  ac 
pleuritides  ,  sanguinis  profluvia  ex  naribus,  pulmonibus, 
utero  crebra,  vomitus  assidui,  biliosi  enormes,  in  consue¬ 
tudinem  versi,  alvi  profluvia,  cholerae,  dysenteriae ,  uri¬ 
narum  difficultates ,  febres  intermittentis  generis  ,  tertianae 
exquisitae  et  duplicatae,  febres  continuae  ardentes,  efflore¬ 
scendis  stipatae,  miliares,  petecbiales,  scarlatinosae,  bi¬ 
lioso -putridae,  putrido  -  malignae  ex  eadem  scaturigine  bi¬ 
liosa  promanabant. 


Constitutio  autumnalis* 

Autumuus  tabidis  malus. 

Hipp.  Aph .  X. 

Autumno  autem  et  aestivorum  multi,  et  febres  quartanae,  et 
erraticae,  et  lienes,  et  hydropes;  et  phthises,  et  stranguriae,  et 
Iaevitates  intestinorum,  et  difficultates  intestinorum,  et  coxendicum 
dolores,  et  anginae,  et  asthmata,  et  volvuli,  et  epilepsiae,  et  insa¬ 
niae,  et  melancholiae. 

Ejusd.  Aph .  XXII ■ 

§  ii- 

Autumnus  initians  nobis  plerumque  siccior,  calore  mo¬ 
derato,  frigore  nocturno  leviori  insignis,  potius  adhuc  re¬ 
siduam  constitutionem  aestivam  morbosam,  quam  propriam 
gerit,  quemadmodum  primi  veris  constitutio  hiemis  emo- 
rientis  vestigia  prae  se  fert.  Hinc,  quos  aestas  protulit, 
morbi  forma  fere  eadem  conspicui  in  autumnum  quoque  po- 
riguntur,  etsi  mores  plerumque  haud  parum  mutent.  Ex  om¬ 
nium  medicorum  testimonio  constat,  morbos  in  hac  prima 
autumni  parte,  acutos  maxime,  in  putredinem  valde  esse 
proclives,  praesertim,  si  aestatem  ultra  modum  fervidam 
autumnus  exceperit  subito  humidior  frigidiorve,  aut  quod 
fere  pejus  est,  si  caloris  frigorisque  vicissitudines  vel  quo¬ 
tidie  hominum  corpora  exerceant.  Unde  aliter  fieri  nequit, 
quin  vires  majorem  in  modum  debilitentur,  corporaque  mi¬ 
nus  repurgentur,  perspiratione  cutis  toties  intercepta,  bile¬ 
que  quam  fervida  aestas  movebat ,  jam  veluti  evagante ,  et 
exitum  quaerente  et  tum  vasa  sanguifera ,  tum  nobiliora  ab¬ 
dominis  viscera  irritante.  Tales  morbi,  ex  tot  viscerum  ini¬ 
qua  adfectione  conflati  et  compositi ,  languente  imprimis  vi 
vitae,  nec  legitime  decurrunt,  nec  in  plurimis  saltem  exemp¬ 
lis,  alium,  quam  funestum  exitum  habere  possunt.  Sint 
exemplo  febres  ardentes,  alvi  fluxus,  maxime  dysenteriae 
et  febres  intermittentes  quartanae,  de  quibus,  etiamsi  in  ge¬ 
nere  disserere  statuerim,  tamen,  ut  supra  effati  documen¬ 
tum  edatur,  specialiora  addere  juvabit.  Intermittentes  quar- 


20 


tanae,  ante  detectum  divinum  corticem  olim  mire  refracta- 
riae  et  diuturnae,  praeter  bilem,  maxime  mucum,  sive  ve¬ 
terum  loquendi  more,  pituitam  prae  se  ferunt ,  et  primo  vi¬ 
scerum  partiumque ,  quae  in  abdomine  reconditae  ex  ali¬ 
mentis  succum  nutritium  parant,  huncque  ad  sanguinem  ve¬ 
hunt,  deinde  totius  corporis  vires  mirifice  frangunt  et  in¬ 
firmant.  Eaedem  sunt  febres  intermittentes,  quae  diuturni¬ 
tate  sua  visceribus  infimi  ventris,  maxime  lieni  et  hepati 
tantam  vim  inferunt,  ut  a  sanguine  lymphaque,  nimias  in  iis 
propter  debilitatem  remoras  habente,  tumeant,  imo  tandem 
a  legitima  sua  fabrica  miris  modis  prorsus  degenerent,  at¬ 
que  sic  hydropem  tabemque  adducant. 

Ab  tempestatis  vicissitudine  autumno  solemni  plurimo¬ 
rum  morborum  origo  repetenda  est.  Dum  in  cutem  impri¬ 
mis  inique  agit  haec  autumnalis  tempestas,  membranas  om¬ 
nes,  quas  mucosas  dicimus,  irritat,  affectiones  catarrhales, 
rheumaticas,  arthriticas  et  efflorescendas  cutaneas ,  inter 
morbos  autumnales  militare,  sponte  patet.  Haec  frigida  et 
inaequalis  tempestas  in  causa  est?  cur  phthisici  tabidique, 
hydropici,  omnesque  longiori  morbo  exhausti^  circa  hoc  anni 
tempus  fato  suo  fungantur. 

Praeterea  nervis  et  cerebro  imprimis  inimica  esse  con¬ 
suevit  extrema  pars  autumni,  tempestatis  inconstantia,  fri¬ 
giditate  et  humiditate  insignis,  quae  exitiosis  nebulis  solis 
splendorem  offuscat,  lucique  aditum  intercludit.  Fit  hoc  tem¬ 
pore  ,  ut  singularis  languor  sensiliores  homines  occupet, 
cerebrum,  mentis  officina  infirmetur ,  imo  interdum  turbe¬ 
tur.  Hinc  fit,  ut  nonnulli,  taedio  vitae  in  pectore  dudum 
recluso  et  nutrito,  subito  demum  victi  voluntaria  morte  e 
vita  excedant;  hoc  anni  tempore  saltem  in  Anglia  autochiriae 
exempla  frequentiora  videntur.  Certe  illa  tempestate  homines 
hypochondriaci  ineffabiles  suas  molestias  acerbius  persentiunt, 
mulieresque,  quas  histericas  dicere  consuevimus,  accessio¬ 
nibus  morbi  sui  frequentioribus  et  vehementioribus  angun¬ 
tur.  Quapropter  horrendum  hocce  anni  tempus  non  tantum 
medicis ,  sed  etiam  profanis ,  pessimum  .semper  audivit. 

Certum  tamen  et  exploratum  est,  bilem  et  mucum  in  au¬ 
tumnalibus  morbis  praecipuas  partes  agere,  ita  quidem,  ut 
autumno  aestati  proximo  bilis ,  mucus  autem  autumno  ad¬ 
ulto  hiemique  vicino  accumuletur  et  excernatur. 

Recensitis  tantis,  quibus  saluti  hominum  insidiatur  au¬ 
tumnus  miseriis  et  aerumnis,  injustum  foret,  omnem  huic 
anni  tempori  salubritatem  denegare.  Etenim  autumnus  pro-' 
vectus  siccior,  si  moderamine  et  constantia  coeli  insignis 
est,  sanitati  favet,  et  homines  ad  hiemem  melius  ferendam 
disponit. 

.  ■  t  'i* 

Constitutio  fiiiemalis* 

Ventres  hieme  et  vere  sunt  calidissimi. 

flipp,  Aph.  XV. 

Hieme  vero  pleuritides,  peripneumoniae,  lethargi,  destillatio¬ 
nes,  raucedines,  tusses,  dolores  pectoris,  et  laterum,  et  lumborum, 
et  capitis  dolores,  vertigines,  apoplexiae. 

Ejusd.  Aph.  XXIII ; 

Aquilo  sanum  corpus  spissat  et  mobilius  atque  expeditius 

reddit. 

Ceis.  Lib.  II.  cap .  I. 

§  12 

Hiems  prima  influxu  suo  in  oeconomiam  animalem  ab 
illo  autumni  extremi  vix  discrepans  morbis  notam  catarrha- 
lern  et  rheumaticam  leviorem  imprimit.  Hiems,  acmen  conse- 
quuta,  sicca  et  aquilonia,  sive  frigida  vires  corporis  humani 
non  tantum  physicas  augere  videtur,  sed  et  vitales  per  ali. 
quod  saltem  tempus  excitat,  eamque  ideo  corpori  proclivi¬ 
tatem  communicat,  quae  in  inflammationes  concipiendas» 
prona  est.  Hieme  calor  corporibus  innatus  animalis  et  orga¬ 
norum  digestricium  functio  intenditur;  viget  ciborum  ap¬ 
petentia,  digestio  facile  succedit,  sanguis  paratur  velutr 
meracior  et  efficacior,  in  quo  ex  vena  sani  hominis  misso 
saepenumero  conspicua  fit  membrana  illa  inflammatoria 


22 


sive  pleuritica,  quam  propter  miram  tenacitatem,  ut  cultro 
vix  scindi  possit,  ex  pituita  hieme  abundatiori  declararunt 
veteres.  Hieme  aere  quoque  frigido  ab  effluviis  puro  et 
oxygenio  divite  sanguificatio  potissimum  per  pulmones  et 
proin  corporis  nutritio  promovetur;  vis  solidarum  partium 
et  vasorum  contractio  augetur,  verum  ex  hac  causa  ege¬ 
stiones  naturae  solennes  necessariaeque,  maxime  alvinae 
tardantur  et  cohibentur.  Vigent  vires  musculares,  vigent 
sensus  omnes ,  auditus  acuitur  ab  aere  quoque  frigido,  plus 
elateris  habente ,  sonumque  facile  propagante.  Quae  mode¬ 
rati  frigoris  efficacitas  ad  acuendos  sensus  per  corpus  fere 
ad  mentem  transit.  Ita  fit,  ut  tempestate  aquilonia  ingenio¬ 
sius  ratiocinemur,  memoriam  experiamur  promptiorem,  om* 
nesque  sensus  vigilantiores. 

Haec  hiberna  corporum  constitutio  efficit,  tum,  ut  ex 
frigore  improvide  admisso  inflammationes  nascantur 5  tum, 
ut  morborum  constitutio,  quam  medici  vocant  inflammato¬ 
riam  (sthenicam) ,  hieme  principatum  teneat.  Regnante  igi 
tur  constitutione  inflammatoria  in  variis  hominibus  aut  ca¬ 
put ,  aut’ thoracis,  aut  abdominis  viscera  vario  modo  adfi- 
ciuntur,  ut  tot  esse  morbos  diversos  existimes,  quot  ad¬ 
sunt  diversa  symptomata,  quarum  tamen  affectionum  eadem 
origo,  cura  eadem,  antiphiogistica  nempe.  Horum  morbo¬ 
rum  enumerationi  supersedendum  censeo. 

Momenta  constitutionem  annuam  modi¬ 
ficantia. 

Hae  sunt  constitutiones  ,  quae  nostris  in  regionibus 
singulis  anni  temporibus  competunt.  Noscuntur  autem  plura 
momenta,  quae  his  constitutionibus  modificandis  paria  in¬ 
veniuntur.  Sunt: 

L  Insolitae  tempestatis  rationes  per  totum  fere  an¬ 
num  perdurantes. 

Contingit  nonnumquam,  ait  HaeberI,  ut  tempestatis 
•atio,  quae  uni  constitutioni  propria  est,  protrahatur  in 
proximam  stationem  vel  ultra  quoque,  ut  similis  ferine  per 
^otum  annum  tempestas  obtineat. 

Sic  constitutio  inflammatoria  per  totum  annum  sta¬ 
tionem  habet,  si  quando  acris  liiems  fuerit,  in  ver  pari¬ 
ter  frigidum  excurrens,  subsequuta  aestate  frigidiuscula 
potius ,  quam  calida  ,  autumno  aquilonio  totum  circuitum 
plaudente. 

Si  tempestas  humida,  qualis  verno  et  autumnali  tem¬ 
pore  vigere  solet,  per  hiemem  et  aestatem  continuatur,  tunc 
toto  anno  humor  pituitosus  dominabitur ,  per  totumque  an¬ 
num  pituitosae  febris  imperium  extendetur,  et  si  per  plures 
annos  hic  atmosphaerae  status  perennat,  per  plures  quoque 
annos  eamdem  stationem  occupabit. 

Bilis  stationarie  dominabitur,  si  tempestas,  quae  aesta¬ 
tem  insignit,  per  reliqua  quoque  anni  tempora  procurrit. 
Quod  si  enim  fervida  aestas  fuerit,  quae,  quum  toto  au¬ 
tumno  incanduit,  intermedia  hieme  ac  vere  mollibus  tepi- 
disque  potius,  quam  frigidis,  cum  proximi  anni  aestate  con¬ 
jungitur,  tunc  constitutio  biliosa  per  integrum  circuitum  so¬ 
larem  statione  in  populum  grassabitur. 

-  -  ■  /,■  _  '  ■■  •  '  v:l 

II.  Genus  epidemicus  stationarius. 

Etenim  saepe  saepius  anni  tempus  est  idem ,  eadem 
tempestatis  conditio ,  eaedem  causae  endemicae ,  eadem  vi¬ 
vendi  ratio  etc.  et  tamen  morbi  forma  et  natura  diversi  stir¬ 
pem  humanam  adoriuntur,  quales  alias  anni  temporibus  vix 
competunt.  Causa  in  genio  morborum  stationario  mutato  ra¬ 
dicatur  et  ab  hac  mutatione  oritur  haec  constitutionis  an¬ 
nuae  diversitas.  Sic  apud  Kletten:  „Das  Standfieber  hat 
auf  die  Witterungsfieber  den  grossten  Einfluss  ”  Sed  ipsa 


24 


constitutio  anni  temporis  in  genium  stationarium  quoque 
reagit,  hujusve  influxum  vel  sufflaminat  vel  intendit.  Sic 
teste  Haeberl  aliquando  genius  stationarius  dominabatur 
putridus.  Nihilominus  morbi  liieme  tunc  temporis  frigidissi¬ 
ma  exsurgentes  inflammatorii  repetitas  venaesectiones  sibi 
expostulabant.  Hinc  genius  stationarius  et  genius  annuus 
junclim  morborum  curandorum  indicationes  suppeditant. 

III.  Zonarum  diversitas. 

Zonis  australibus  est  vernale  tempus  per  se  breve, 
sed  aestas  longa  siccitate  aeris  vix  ab  autumno  differens, 
aer  ipse  nonnisi  vegetatione  exhausta  et  messibus  absolutis, 
vel  residuis  stipulis  super  solo  combustis  nocivus;  liiemis 
loco  est  pluvia  assidua,  unde  plurimi  morborum  nostri  coeli 
ignoti,  alii  vero  nobis  levissimi,  aestate  provecta  et  autum¬ 
no  gravissimi ,  naturae  facultate  medicatrici  non  sufficiente 
brevissimo  tempore  lethaies,  et  crises  violentissimae,  pro¬ 
fluvia  sanguinea,  morborum  biliosorum  transitus  in  nervo- 
so-putridos  rapidissimus,  et  hiemali  tempore  morborum  ca- 
tarrh alium  rapidus  in  suppurationem  progressus. 

Zona  intertropica  mala  prima  summo  gradu  refert 
tempore  pluvioso;  sicco  vero  sanitatem  mox  restituente  et 
morbos  epidemicos  devastantes  praescindente. 

In  zonis  polaribus  est  sanitas  ipsa  ad  inferiorem  gra¬ 
dum  restricta,  et  sic  et  vivendi  ratione  morbi  hiemalis  ibi 
mitigantur,  quare  maxime  qua  chronici  pejores  fiunt,  aesti¬ 
vi  vero  vere  deficiente  parcissimi  et  potissimum  gastrici  sunt. 

IV.  Clima  terestre. 

Clima  planitierum  depressarum  et  locorum  elatiorum 
clima  collinum  ,  subalpinum  et  alpinum ,  clima  regionum 
paludosarum,  ad  flumina  et  maria  adjacentium,  clima  insu¬ 
larum  marinarum  etc.  in  constitutionem  annuam  influere,  vix 
in  memoriam  revocare  oportebit,  quod  vero  fusius  explana¬ 
re  arcti  dissertationis  limites  non  concedunt. 

Existunt  adhuc  nonnulla  momenta  genium  annuum 
mutantia  sed  minus  gravia,  quorum  ex  eadem  causa  nulla 
fiet  mentio. 

Prognosis. 

§.  14. 

Generalem  de  constitutione  annua  tractatum  scriptu¬ 
rus,  generalia  nonnisi  prognostica  ex  praegressis  repetita , 
ne  hiatus  oriatur,  paucissimis  verbis  subjungam. 

Si  anni  tempora  legitime  sese  excipientia  cum  tem¬ 
pestatibus  cuilibet  normaliter  convenientibus,  neque  inten- 
sitate  nimia  excedentibus  neque  justo  diutius  perduranti¬ 
bus  incedant,  optima  quaeque  et  sanis  et  aegris  auguraberis. 

Si  vero  anni  tempora  tempestatis  inconstantia,  ma¬ 
gnis  et  subitaneis  ejus  mutationibus  denotentur,  si  tempe¬ 
stas  aliqua  ad  unum  anni  tempus  minime  adstricta  pluri¬ 
mam  anni  partem  occupet,  malam  praedices  anni  constitu¬ 
tionem,  utpote  morborum  popularium  feracissimam,  imo 
haud^raro  propter  pravos  morborum  mores  malignam. 

Therapia. 

§.  15. 

Non  tantum  in  sanitate  restituenda,  verum  etiam  in  ea 
conservanda  exacta  constitutionis  annuae  cognitio  neces¬ 
saria  est;  si  enim,  in  quos  morbos  ex  natura  constitutio¬ 
nis  annuae  dispositi  sumus,  sciverimus,  facile  erit,  totam 
vivendi  rationem,  et  si  necesse,  ipsa  remedia  talia  seligere, 
quae  huic  dispositoni  tollendae  et  causis  occasionalibus  re¬ 
movendis  aut  saltem  evitandis  sufficiunt.  Discedit  vero  om¬ 
nis  therapia  in  prophglacticam  et  curativam. 

Quoad  primam  praeclare  disseruit  Haeberl.  Adcu- 
rata  constitutionis  animae  non  solum  in  morbis  cognoscen¬ 
dis  curandisque  medentem,  ut  acus  magnetica  nautas  diri¬ 
git,  sed  et  praecepta  saniora  suppeditat,  quibus  tempesta¬ 
tis  temporisque  morbum  averruncare  possis.  Communissima 
eaque  omnium  tutissima  prophylaxeos  regula,  quae  in  om¬ 
ni  quacumque  epidemia  princeps  est,  ea  est,  ut  occasio  ad 

morbum  religiose  vitetur ,  i.  e.  omnis  quicuinque  notabilis 
in  sex  rebus  non  naturalibus  excessus  ;  animum  proin  a 
saevis  turbis  religiose  contineas ,  cruditatem  primarum  via¬ 
rum  praecipue  vites  $  vites  nimiam  esculentorum  potulento¬ 
rumque  ingurgitationem;  caveas  vero,  ne  nimium  in  diaeta 
tua  religiosus  sis,  ne  valetudinem,  quam  nimiam  colis,  vel 
inde  alteres,  attritamque  epidemico  hosti  offeras;  noli  ali¬ 
quid  insoliti  metu  morbi  agere ;  cave  etiam  a  remediis 
pharmaceuticis  sanus,  a  purgantibus,  emeticis,  cardiacis, 
sudoriferis  etc.  ,  ne,  dum  averruncare  morbum  studeas, 
eum  invites,  dum  epidemicae  dispositioni  occasionalem  cau¬ 
sam  imprudentur  subdideris. 

Quo  semper  cum  sanitate  eras  usus  vitae  regimine,  eo, 
nil  metuens ,  uti  perge.  Particularia  haec  ferine  sunt :  Re¬ 
gente  bruma  ac  primo  vere ,  moderato  calore  cubiculi , 
idoneo  vestitu,  diaeta  humectante,  diluente,  tenuiori,  tepi¬ 
da  utendum;  in  iis,  qui  ad  inflammationes  praecipue  pro¬ 
clives  sunt,  ut  omni  hieme  inflammatorium  morbum  pa¬ 
tiantur,  consulto  tamen  medico,  venaesectiones  prophy- 
Iacticae,  si  alibi  usquam,  celebrari  poterunt.  Quo  tempore 
humor  atmosphaerae  dominatur,  cardiaco  victu  cum  emo¬ 
lumento  uti  poteris ;  corpus  imprimis  renovatis  ac  siccis 
vestibus  probe  muniendum,  ne  perspiratio  inhibeatur,  aucta 
resorptione,  quo  facto  corpus  inerte  pituita  obruatur  ne- 
cesse  est;  exulet  tepida  muliercularum  sorbitio.  Aestate  se¬ 
dulo  caveto,  ne  calore  corpus  peruratur,  ne  sudore  nimio 
diffluas ,  cave  praecipue ,  ne  sudorem  subito  rejicias ,  re¬ 
frigerato  derepente  corpore;  non  temere  hinc,  si  ab  exer¬ 
citio  corporis  incalueris,  vestes  abjicies,  ac  umbras  petes; 
rorante  nocte  sub  humido  die  minus  bene  tecto  corpore 
non  versabere,  probe  hoc  praecipue  tempore  memor  Sy- 
denhamiani  effati,  qui  incauto  vestitu  et  admisso  intem¬ 
pestive  corpori  frigore,  plureslquam  peste  et  gladio  et  fa¬ 
me  insimul  omnibus  periisse  pronuntiavit. 

Altera  potentiis  constitutionem  annuam  mutantibus 
aliisve  momentis  sat  bene  multis  abundeque  notis  modifi¬ 
canda  nonnisi  generalis  indigitari  potest. 

Regnante  constitutione  inflammatoria ,  qualem  hiems 
consuerim  secum  gerit,  therapia  antiphlogistica  omnibus 
aliis  medendi  methodis  palmam  eripit.  In  morbis  inflamma¬ 
toriis  largae  et  repetitae  fiunt  venaesectiones  omniumque 
remediorum  in  antiphlogisticorum  tribu  militantium  largus 
instituitur  usus.  Si  morbi  cachectici ,  nervosi  remedia  ro¬ 
borantia,  nervina  nonnumquam  poscunt,  haec  ipsa  parca 
nonnisi  manu  exhiberi  possunt. 

Tempore  vernali ,  si,  quae  hieme  viguit,  constitutio 
in  id  quoque  protrahatur,  eodem  remediorum  genere  uti¬ 
mur.  Ceterum  remedia  tempore  vernali  maximo  cum  emo¬ 
lumento  usitata  haec  ferme  sunt:  succi  plantarum  recenter 
expressi,  vel  si  hi  haberi  non  possunt,  decocta  ex  iisdem 
plantis  bene  praeparata  et  rite  adhibita;  aquae  soteriae  di¬ 
versae  ,  morbi  et  aegri  rationibus  individualibus  adaequa¬ 
tae,  cum  hae  nullo  alio  anni  tempore  e  sinu  naturae  tanta 
energia  vitali  scaturiunt  inque  corpus  organicum  agunt; 
balnea  pro  morbi  et  aegri  natura,  singulisque  rationibus 
variis  varia*  denique  serum  lactis,  variis  corrigentibus  et 
constituentibus  modificatum,  sub  coelo  sereno  siccoque, 
corporis  motione  modica  animique  exhilaratione  adhibitum, 
cui  usui  praeprimis  adrident  loca  in  regionibus  illa  ,  ubi 
omnia  concurrunt,  quae  palingenesiae  corporeae  et  psychi¬ 
cae  favent. 

Dum  constitutio  biliosa ,  qualem  aestas  parturit,  domi¬ 
natum  tenet,  methodus  antigastrica  principalis  fit.  Emeti¬ 
ca  et  purgantia  tunc  magnam  in  praxi  adquirunt  dignita¬ 
tem*  Etiam  solventia  magni  sunt  momenti,  acidula  et  salina. 

Si  constitutio  bilioso  -  pituitosa ,  qualis  autumnum  in¬ 
signit,  primas  agit  partes,  tunc  eadem  remedia,  sed  quid¬ 
quam  fortiora  in  usum  vocantur.  In  utraque  vero  monen¬ 
dum,  ut  remedia  solventia  non  nimis  diu  continuentur,  in 
inflammationibus  venaesectio  cum  debita  instituatur  modera¬ 
tione,  semperque  virium  ratio  habeatur. 

I. 

Membrana  conjunctiva  bulbi  et  oculi  membrana  sui 
generis. 

II. 

Mollusca  insectis  quoad  organisationem  nobiliora. 

III.  " 

Medicamentorum  munus  et  res  diaeteticae  obeunt. 

IV. 

Medicus  brevi ,  ast  exactae  et  solidae  studeat  mate¬ 
riae  medicae. 

i  ,,  V. 

Medicus  saepe  ad  veritatem  reticendam  obligatur. 

VI. 

Alia  prognosis  aegro ,  alia  adstantibus  facienda. 

VII. 

Tanta  vis  est  constitutionum! - 

Nollem  esse  medicus  absque  hoc  duce. 

StolL 

VIII. 

Laryngotomia  in  angina  membranacea  raro  exoptato 
coronatur  successu. 

IX. 

Autumno  sunt  humores  viscidiores,  quam  vere. 

X 

Haemorrhoides  fluentes  nonnisi  relativum  portendunt 
significatum  criticum. 

XI. 

Medicinae  et  chirurgiae  divortium  in  perniciem  ae¬ 


grorum. 


XII. 


Autumnus  longe  periculosissimus,  ver  autem  salu¬ 
berrimum. 

